श्रीमती पांडेय ने बताया कि ‘घर द्वार’ और दिलीप कुमार की ‘गोपी’ फिल्म लगभग साथ-साथ ही पूरी होनी थी और रिलीज की तारीख भी आस-पास की थी। ऐसे में दिलीप कुमार ने श्री पांडेय को एक दिन अपनी फिल्म ‘गोपी’ की शूटिंग में बुलवाया और एक दृश्य में रायपुर रेलवे स्टेशन का सेट बनवाया और एक डायलॉग खास तौर पर शामिल करवाया जिसमें रायपुर वाली मौसी का उल्लेख है। दिलीप कुमार ने यह सब इसलिए किया ताकि ‘गोपी’ फिल्म के इस दृश्य की वजह से ‘घर द्वार’ फिल्म के प्रमोशन में मदद मिल जाए। श्रीमती पांडेय ने बताया कि फिल्म 1971 में रायपुर के प्रभात टॉकीज में रिलीज हुई थी, जिसकी तारीख उन्हें याद नहीं है। इसके बाद 1984-85 तक यह फिल्म हर साल दो साल के अंतराल से रायपुर, बिलासपुर, दुर्ग, भिलाई, रायगढ़, कोरबा दूसरे शहरों की टॉकीजों में लगती रही। टूरिंग टॉकीजों के जरिए मेला आदि में भी इस फिल्म का प्रदर्शन बखूबी हुआ।